Kerkklokke in George lui Paassondag saam | George Herald
Kerkklokke in George lui Paassondag saam
Journalist Alida de Beer | Saturday, 11 April 2020, 13:44
Die klok wat Ds. Mulder Sondag self met die hand gaan lui.
GEORGE NUUS EN VIDEO - Talle kerke regoor die groter George gaan komende Paassondag om 10:00 hulle kerkklokke vir drie minute lank lui.
Toe hy Woensdag die sowat 50 trappies in die toring bestyg en uiteindelik die klok kon lui, was hy so opgewonde soos 'n kind. "Op pad boontoe het ek die gefladder van vlerke gehoor en het eers gedink dis 'n duif, maar toe sien ek 'n uil. Ek was verras toe ek 'n ent boontoe op 'n voëlnes met ses eiers afkom. Ek het die uil al in die bome hier rondom ons en op die kerktoring gesien. Dis baie spesiaal. Die eiers is vir my 'n simbool van nuwe lewe, die embriofase voor die geboorte soos daar vir ons nuwe geboorte is anderkant die graf deur Jesus se opstanding."
"Oom Martin Weideman, Tannie Annatjie, een van ons lidmate se oorlede man, het die kerk en kloktoring gebou en die klok geïnstalleer. Die boonste deel van die kerktoring het 1 ton geweeg en Oom Martin het dit opgesit met steierwerk en toue."
"Ons wil hierdeur ons solidariteit en eenheid uitdruk. Ons is almal saam in hierdie moeilike tyd, maar ons kan feesvier omdat Jesus die dood oorwin het. Ons het 'n belofte van nuwe lewe. Die graf is leeg," sê Mulder.
Hy gaan in 'n voorafopgeneemde YouTube-kerkdiens Sondag 09:00 ook die pragtige 360 grade uitsig vanuit die kloktoring wys.